《送屈子 其四》
明代·薛始亨

淩风双鸿鹄，本志青云端。关山多风雨，啾啾摧羽翰。

孤鸿尚冥冥，独鹄思凤鸾。我欲执此鹄，惜哉俦侣单。

缯缴弥四野，前路浩漫漫。我有一樽酒，三尺琴可弹。

酌以忘离忧，奏曲叙馀欢。举杯双泪落，哀弦伤肺肝。

不如重携手，携手向河干。萧萧风振木，长嘶马负鞍。

一为挥手去，肠断徒辛酸。五步一回头，十步再盘桓。

去去各努力，白日衔山寒。

作者简介：薛始亨（一六一七-一六八六），字刚生，号剑公，别署甘蔗生、二樵山人。顺德人。明思宗崇祯间诸生。少与屈大均同学于岭南名儒陈邦彦。明亡后，始亨与大均同弃诸生，不复仕进，隐于草莽。国乱，寓于羊城，后返龙江。年五十出游于罗浮、西樵间。后入罗浮山为道士。年七十而卒。著有《蒯缑馆十一草》、《南枝堂稿》。清陈伯陶编《胜朝粤东遗民录》卷二有传。薛始亨诗，以何氏至乐楼丛书本《南枝堂稿》为底本，参校中山图书馆所藏民国蔡氏手抄本，叶恭绰校香山莫氏片玉书斋本（简称片玉斋本）。